วันนี้ (25 กุมภาพันธ์ 2557) เมื่อเวลา 09.00 น. ณ กองบัญชาการกองทัพอากาศ

(บก.ทอ.) ดอนเมือง กรุงเทพฯ นางสาวยิ่งลักษณ์ ชินวัตร นายกรัฐมนตรีและรัฐมนตรีว่าการกระทรวงกลาโหม เป็นประธานการประชุมคณะรัฐมนตรี ซึ่งผลการประชุมสรุปสาระสำคัญ ดังนี้

​

1. เรื่อง ขอรับการจัดสรรงบกลางให้แก่การกีฬาแห่งประเทศไทย เพื่อนำมา สนับสนุนเป็นเงินรางวัลตามวัตถุประสงค์ของกองทุนพัฒนาการกีฬาแห่ง ประเทศไทย

2. เรื่อง รายงานความก้าวหน้าโครงการสำคัญ (Flagship Project) ของกระทรวง เกษตรและสหกรณ์

3. เรื่อง การลงนามบันทึกความเข้าใจเพื่อจัดตั้งคณะกรรมการอุตสาหกรรม วัฒนธรรม BIMSTEC และศูนย์ปฏิบัติการอุตสาหกรรมวัฒนธรรม BIMSTEC

4. เรื่อง การลงนามความตกลง Memorandum of Association among the Bay of Bengal initiative for Multi-Sectoral Technological and Economic Cooperation (BIMSTEC) Member Countries Concerning Establishment of a BIMSTEC Centre for Weather and Climate

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

*เอกสารชุดนี้เป็นเอกสารข่าวสรุปผลการประชุมคณะรัฐมนตรีเท่านั้น*

*สำหรับมติคณะรัฐมนตรีอย่างเป็นทางการกรุณาตรวจสอบที่สำนักเลขาธิการคณะรัฐมนตรี*

*โทร . 0 2280-9000 ต่อ 268 หรือ 436*

*สำนักโฆษกขอเชิญติดตามการถ่ายทอดสดการแถลงข่าวผลการประชุมคณะรัฐมนตรี*

*ทุกวันอังคาร หรือวันที่มีการประชุม ทางสถานีวิทยุกระจายเสียงแห่งประเทศไทย ทาง F.M. 92.5*

*ในเขตกรุงเทพมหานคร ส่วนต่างจังหวัด*

*รับฟังได้ทางสถานีวิทยุกระจายเสียงแห่งประเทศไทยประจำจังหวัด*

*สำนักโฆษก สำนักเลขาธิการนายกรัฐมนตรี โทร. 0 2288-4396*

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

**1. เรื่อง ขอรับการจัดสรรงบกลางให้แก่การกีฬาแห่งประเทศไทย เพื่อนำมาสนับสนุนเป็นเงินรางวัลตามวัตถุประสงค์ของกองทุนพัฒนาการกีฬาแห่งประเทศไทย**

คณะรัฐมนตรีมีมติอนุมัติงบประมาณรายจ่ายประจำปีงบประมาณ พ.ศ. 2556 งบกลาง รายการเงินสำรองจ่ายเพื่อกรณีฉุกเฉินหรือจำเป็น ที่กระทรวงการคลัง (กค.) ได้อนุมัติให้กันเงินไว้เบิกเหลื่อมปีแล้ว จำนวน 84,078,000 บาท สมทบให้แก่การกีฬาแห่งประเทศไทย (กกท.)เพื่อสนับสนุนเป็นเงินรางวัลตามวัตถุประสงค์ของกองทุนพัฒนาการกีฬาแห่งชาติให้กับนักกีฬา ผู้ฝึกสอน และสมาคมที่ได้รับเหรียญรางวัลจากการแข่งขันกีฬาซีเกมส์ ครั้งที่ 27 แข่งขันระหว่างวันที่ 11–22 ธันวาคม 2556 ณ สาธารณรัฐแห่งสหภาพเมียนมาร์ ตามความเห็นของสำนักงบประมาณ (สงป.)

**2. เรื่อง รายงานความก้าวหน้าโครงการสำคัญ (Flagship Project) ของกระทรวงเกษตรและสหกรณ์**

                   คณะรัฐมนตรีรับทราบรายงานความก้าวหน้าโครงการสำคัญ (Flagship Project) ของกระทรวงเกษตรและสหกรณ์ (กษ.) ตามที่ กษ. เสนอ

**สาระสำคัญของเรื่อง**

                   กษ. รายงานว่า

                   1. รัฐบาลได้กำหนดนโยบายการขับเคลื่อนยุทธศาสตร์ประเทศ (Country Strategy) โดยให้กระทรวงต่าง ๆ จัดทำโครงการสำคัญ (Flagship Project) ที่จะดำเนินการระหว่างปีงบประมาณ 2556-2561 จำนวนไม่เกิน 10 โครงการ เพื่อให้การบูรณาการภายใต้กรอบยุทธศาสตร์ประเทศเกิดความชัดเจนนำไปสู่การปฏิบัติได้อย่างเป็นรูปธรรม และตอบสนองต่อเป้าหมายเชิงยุทธศาสตร์ของประเทศใน 4 ด้าน คือ การเพิ่มรายได้จากฐานเดิม สร้างรายได้จากโอกาสใหม่ เพิ่มประสิทธิภาพในการแข่งขันและลดรายจ่าย

                    2. กษ. ได้จัดทำโครงการสำคัญเพื่อตอบสนองต่อเป้าหมายเชิงยุทธศาสตร์ จำนวน 8 โครงการ ดังนี้

**1) โครงการบริหารจัดการเขตเกษตรเศรษฐกิจสำหรับสินค้าเกษตรที่สำคัญ (Zoning)** มีเป้าหมายที่จะเพิ่มประสิทธิภาพการผลิต ลดต้นทุน จัดสมดุลระหว่างการผลิตและการตลาด รวมทั้งเพิ่มมูลค่า (Value Added) และสร้างมูลค่า (Value Creation) ด้วยการบริหารจัดการพื้นที่ ชนิดสินค้า และคน

**2) โครงการเมืองเกษตรสีเขียว (Green Agricultural City)** มีเป้าหมายที่จะพัฒนาการเกษตรให้เป็นมิตรกับสิ่งแวดล้อม และนำขยะจากการเกษตรแปรรูปไปใช้ให้เกิดคุณค่าและมูลค่า โดยจัดให้แต่ละจังหวัดพัฒนาการเกษตรในพื้นที่เป็นเมือง และสังคมเกษตรสีเขียว

**3) โครงการพัฒนาเกษตรกรและเจ้าหน้าที่เกษตรปราดเปรื่อง (Smart Farmer and Smart Officer)** มีเป้าหมายที่จะพัฒนาเกษตรกรให้รู้จักคิดเป็น โดยต้องมีความรู้ทางวิชาการ วางแผนการผลิตเป็น ใช้เทคโนโลยีช่วยในการผลิต ผลิตสินค้ามีคุณภาพปลอดภัยต่อผู้บริโภค รับผิดชอบต่อสังคมและสิ่งแวดล้อม และใช้หลักการตลาดนำการผลิตโดยมีเจ้าหน้าที่ กษ. เป็นเพื่อนคู่คิด ทั้งนี้ ต้องการพัฒนาเกษตรกรเฉพาะรายให้มีรายได้เท่ากับค่าแรงขั้นต่ำเป็นอย่างน้อย (180,000) บาทต่อปี

**4) โครงการพัฒนาสินค้าเกษตรสู่มาตรฐาน (Food Safety)**มีเป้าหมายให้อาหารที่ผลิตจากเกษตรกรเพื่อการบริโภคภายในและส่งออกเป็นอาหารที่มีคุณภาพและความปลอดภัยต่อผู้บริโภคซึ่งทำให้คนไทยและนักท่องเที่ยวที่มาประเทศไทยมีความมั่นใจจากอาหารที่ไม่มีสารเคมีตกค้างไม่มีเชื้อโรคทั้งในพืช ประมง ปศุสัตว์ รวมทั้งสินค้าเกษตรมีมาตรฐานได้รับการยอมรับ ทำให้สามารถส่งออกอาหารและสินค้าเกษตรเป็นมูลค่ากว่าปีละ 1 ล้านล้านบาท

**5) โครงการเตรียมความพร้อมเพื่อรองรับการเข้าสู่ประชาคมอาเซียน** มีเป้าหมายเพื่อกำหนดยุทธศาสตร์ของประเทศด้านการเกษตรในสินค้าแต่ละชนิดเพื่อเป็นผู้นำ ผู้ร่วมทุน หรือผู้รับสินค้าจากประเทศอาเซียนในปี 2558

**6) โครงการพัฒนาให้เป็นศูนย์กลางการผลิตเมล็ดพันธุ์พืชรองรับประชาคมอาเซียน (Seed Hub)** มีเป้าหมายผลักดันให้ประเทศไทยเป็นศูนย์กลางผลิตเมล็ดพันธุ์พืช พันธุ์สัตว์ของภูมิภาคอาเซียน ซึ่งไทยมีการส่งออกเมล็ดพันธุ์พืชมากกว่า 20 ชนิด มูลค่ากว่า 4,000 ล้านบาทต่อปี ส่งออกพันธุ์ปศุสัตว์ปีละกว่า 5,200 ล้านบาท รวมทั้งมีการผลิตพันธุ์ข้าวคุณภาพดีปีละมากกว่า 1.4

ล้านตัน

**7. โครงการส่งเสริมการใช้เครื่องจักรกลการเกษตรทดแทนแรงงานเกษตร** มีเป้าหมายที่จะส่งเสริมการใช้เครื่องจักรกลการเกษตรทดแทนแรงงานภาคเกษตรที่กำลังขาดแคลนและเป็นศูนย์กลางการผลิตและจำหน่ายเครื่องจักรกลการเกษตรในอาเซียน

**8. โครงการเพิ่มพื้นที่ชลประทาน** มีเป้าหมายบริหารจัดการการน้ำ เพื่อการชลประทานให้เกิดประโยชน์สูงสุด และเพิ่มพื้นที่ชลประทานให้ครบ 60 ล้านไร่ โดยเฉพาะในเขต Zoning

**3. เรื่อง การลงนามบันทึกความเข้าใจเพื่อจัดตั้งคณะกรรมการอุตสาหกรรมวัฒนธรรม BIMSTEC และศูนย์ปฏิบัติการอุตสาหกรรมวัฒนธรรม BIMSTEC**

คณะรัฐมนตรีมีมติอนุมัติตามที่กระทรวงวัฒนธรรม (วธ.) เสนอ ดังนี้

1. อนุมัติเพิ่มเติมมติคณะรัฐมนตรีเมื่อวันที่ 31 มกราคม 2555 (เรื่อง การลงนามบันทึก

ความเข้าใจเพื่อจัดตั้งคณะกรรมการอุตสาหกรรมวัฒนธรรม BIMSTEC และศูนย์ปฏิบัติการอุตสาหกรรมวัฒนธรรม BIMSTEC) จากเดิม “เห็นชอบให้รัฐมนตรีว่าการกระทรวงการต่างประเทศเป็นผู้ลงนามในบันทึกความเข้าใจว่าด้วยการจัดตั้งคณะกรรมการอุตสาหกรรมวัฒนธรรม BIMSTEC และศูนย์ปฏิบัติการอุตสาหกรรมวัฒนธรรม BIMSTEC” เป็น “อนุมัติให้รัฐมนตรีว่าการกระทรวงการต่างประเทศหรือผู้แทนเป็นผู้ลงนามร่างบันทึกความเข้าใจเพื่อจัดตั้งคณะกรรมการอุตสาหกรรมวัฒนธรรม BIMSTEC และศูนย์ปฏิบัติการอุตสาหกรรมวัฒนธรรม BIMSTEC”

1. ในกรณีที่รัฐมนตรีว่าการกระทรวงการต่างประเทศหรือผู้แทนเป็นผู้ลงนามในบันทึก

ความเข้าใจดังกล่าว ให้กระทรวงการต่างประเทศจัดทำหนังสือมอบอำนาจเต็ม (Full Powers) ให้ผู้แทนที่ได้รับมอบหมายจากรัฐมนตรีว่าการกระทรวงการต่างประเทศสำหรับการลงนามบันทึกความเข้าใจดังกล่าวด้วย

**4. เรื่อง การลงนามความตกลง Memorandum of Association among the Bay of Bengal initiative for Multi-Sectoral Technological and Economic Cooperation (BIMSTEC) Member Countries Concerning Establishment of a BIMSTEC Centre for Weather and Climate**

                   คณะรัฐมนตรีมีมติเห็นชอบตามที่กระทรวงเทคโนโลยีสารสนเทศและการสื่อสาร โดยกรมอุตุนิยมวิทยา เสนอ ดังนี้

                   1. เพิ่มเติมมติคณะรัฐมนตรีเดิมเป็นอนุมัติให้รัฐมนตรีว่าการกระทรวงการต่างประเทศหรือผู้แทนเป็นผู้ลงนามใน MOA เพื่อจัดตั้ง BCWC ซึ่งจะมีความยืดหยุ่นสำหรับรัฐมนตรีว่าการกระทรวง

การต่างประเทศที่จะพิจารณามอบหมายบุคคลหนึ่งบุคคลใดก็ได้เป็นผู้ลงนาม MOA ดังกล่าว

                   2. ในกรณีที่รัฐมนตรีว่าการกระทรวงการต่างประเทศมอบหมายผู้แทนเป็น ผู้ลงนาม MOA ดังกล่าว ให้กระทรวงการต่างประเทศจัดทำหนังสือมอบอำนาจเต็ม (Full Powers) ให้ผู้แทนที่ได้รับมอบหมายจากรัฐมนตรีว่าการกระทรวงการต่างประเทศ สำหรับการลงนาม MOA ดังกล่าวด้วย

……………………………………….